text: Sygehuset i Haderslev flytter før tid
  30 januar 2012 kl. 18.04
  Regionsrådet i Region Syddanmark fremrykker flytning af Haderslev sygehus med fire år og sparer 30 mill. kr.
  30 millioner kroner om året. Det er, hvad der bliver frigivet, hvis hele sygehuset i Haderslev er flyttet til Aabneraa sygehus i januar 2014 i stedet for i 2018, som det oprindeligt var planen. Og det uden at det koster på kvaliteten eller at medarbejdere bliver afskediget, skriver Region Syddanmark i en pressemeddelelse.
  
  Politikere: Godkendt 
  Derfor har regionsrådet i Region Syddanmark i dag mandag godkendt fremrykningen af flytningen. Det har hele tiden været planen, at funktionerne fra sygehuset i Haderslev skulle flyttes og bygningerne sælges, når udbygningen af sygehuset i Aabenraa står klar i 2018.
   
  
  Jobgaranti til ansatte
  340 medarbejdere forventes at blive berørt af flytningen. Region Syddanmark har givet alle medarbejdere en jobgaranti. Den betyder, at ingen bliver afskediget på grund af lukning eller flytning, men at alle får derimod tilbudt et job på et af de andre sygehuse.
  